pythainlp/thaigov-v2-corpus-22032023 huggingface dataset:
วันพฤหัสบดีที่ 19 มกราคม 2566
รองปลัดฯ เป็นประธานการประชุมขับเคลื่อนการดำเนินงานส่งเสริมอาชีพด้านการเกษตรในจังหวัดชายแดนภาคใต้ จังหวัดยะลา
รองปลัดฯ เป็นประธานการประชุมขับเคลื่อนการดำเนินงานส่งเสริมอาชีพด้านการเกษตรในจังหวัดชายแดนภาคใต้ จังหวัดยะลา
เมื่อวันที่ 16 มกราคม 2566 นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมขับเคลื่อนการดำเนินงานส่งเสริมอาชีพด้านการเกษตรในจังหวัดชายแดนภาคใต้ จังหวัดยะลา ร่วมกับหัวหน้าส่วนราชการในสังกัดกระทรวงเกษตรและสหกรณ์จังหวัดยะลา ผ่านระบบ Zoom Meeting ติดตามความก้าวหน้าการส่งเสริมอาชีพด้านการเกษตรและแก้ไขปัญหารายสินค้า ดังนี้
1) การขับเคลื่อนสินค้ากาแฟ โดยศูนย์วิจัยและพัฒนาการเกษตรจังหวัดยะลา ดำเนินการ 3 ระยะคือ
ต้นน้ำ : ให้ความรู้ในการผลิตกาแฟโรบัสตาระดับแปลงเกษตรกรให้ได้ผลผลิตที่มีคุณภาพและปริมาณที่เพิ่มขึ้น
กลางน้ำ : ส่งเสริมให้ความรู้ด้านการแยกสีเมล็ดกาแฟ การคั่วเมล็ดกาแฟ เพื่อเพิ่มมูลค่าให้แก่เกษตรกร อำเภอเบตง จังหวัดยะลา
ปลายน้ำ : สนับสนุนการพัฒนาบรรจุภัณฑ์กาแฟ ให้ได้คุณภาพและมาตรฐาน ในงานวิจัยกาแฟอัตลักษณ์ บ้านบัวทอง อำเภอธารโต จังหวัดยะลา
2) การขับเคลื่อนสินค้าโกโก้ ปี 2566-2567 โดยศูนย์วิจัยพืชสวนยะลา ดำเนินโครงการ วิจัยและพัฒนาเทคโนโลยีการเพิ่มผลผลิตโกโก้เพื่อรองรับเกษตรกรรมยั่งยืน ชื่อการทดลอง : ศึกษาความสัมพันธ์ของปัจจัยสิ่งแวดล้อมที่มีผลต่อการปลูกโกโก้ในพื้นที่ภาคใต้ตอนล่าง
3) การขับเคลื่อนสินค้าข้าว โดย เกษตรจังหวัดยะลา ดำเนินการส่งเสริมและสนับสนุนเกษตรกรตามระบบส่งเสริมการเกษตรแปลงใหญ่ข้าว มีวิสาหกิจที่ดำเนินการผลิตและแปรรูปข้าว จำนวน 5 แห่ง โดยจังหวัดยะลามีสายพันธุ์ข้าวพื้นเมืองที่เป็นอัตลักษณ์ จำนวน 2 สายพันธุ์ ได้แก่ ข้าวเลือดปลาไหล และข้าวมือลอ เป็นต้น
วันพุธที่ 18 มกราคม 2566
รฟท. ร่วมกับ ขสมก. จัดรถ Shuttle Bus และรถเฉพาะกิจ ให้บริการฟรีในเส้นทาง
“สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง)” 2 เส้นทาง เริ่ม 19 มกราคม 2566
นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้ทการรถไฟแห่งประเทศไทย (รฟท.) และองค์การขนส่งมวลชนกรุงเทพ (ขสมก.) บูรณาการร่วมกัน เพื่อเตรียมความพร้อม เปิดให้บริการรถไฟทางไกล ซึ่งมีการปรับเปลี่ยนต้นทาง - ปลายทางกลุ่มขบวนรถด่วนพิเศษ ด่วน เร็ว จำนวน 52 ขบวน จากสถานีรถไฟกรุงเทพ (หัวลำโพง) ไปที่สถานีกลางกรุงเทพอภิวัฒน์ (สถานีกลางบางซื่อ) ตั้งแต่วันที่ 19 มกราคม 2566 เป็นต้นไป ส่งผลให้ประชาชนไม่ได้รับความสะดวกในการเดินทาง
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ เปิดเผยว่า รฟท. และ ขสมก. ได้ดำเนินการตามข้อสั่งการรัฐมนตรีว่าการกระทรวงคมนาคม ในการลดผลกระทบให้กับประชาชนในการเดินทาง โดยจัดเดินรถ Shuttle Bus และรถเฉพาะกิจ ให้บริการฟรี 2 เส้นทาง ดังนี้
1. จัดเดินรถ Shuttle Bus ให้บริการฟรี เส้นทางบนทางด่วน “สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง)” จำนวน 6 คัน เพื่ออำนวยความสะดวกให้กับประชาชน ในการเดินทางเชื่อมต่อระหว่างสถานีรถไฟ ทั้ง 2 แห่ง
2. จัดเดินรถเฉพาะกิจให้บริการฟรี เส้นทางปกติ “สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง)” เพื่ออำนวยความสะดวกให้กับประชาชน ในการเดินทางเชื่อมต่อระหว่าง สถานีกลางกรุงเทพอภิวัฒน์ สถานีรถไฟสามเสน สถานีรถไฟโรงพยาบาลรามาธิบดี สถานีรถไฟยมราช และสถานีรถไฟกรุงเทพ (หัวลำโพง) ตั้งแต่วันที่ 19 มกราคม 2566 เป็นต้นไป โดยมีรายละเอียด ดังนี้
2.1 จัดรถโดยสารธรรมดา และรถโดยสารปรับอากาศยูโรทู จำนวน 10 คัน โดยมีท่าต้นทาง จำนวน 2 แห่ง คือ สถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง)
2.2 จัดเดินรถโดยสาร ตั้งแต่เวลา 04.30 - 23.00 น. ปล่อยรถคันแรก จากสถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง) เวลา 04.30 น. โดยมีความถี่ในการปล่อยรถ ทุก ๆ 15 นาที เฉพาะวันที่ 19 มกราคม 2566 จัดเดินรถโดยสาร ตั้งแต่เวลา 12.00 - 23.00 น.
ทั้งนี้ ขสมก. ได้จัดพนักงาน เจ้าหน้าที่ประจำจุด ณ สถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง) เพื่ออำนวยความสะดวก และประชาสัมพันธ์เส้นทางเดินรถ Shuttle Bus และรถเฉพาะกิจ ให้ประชาชนผู้ใช้บริการรับทราบ
วันพฤหัสบดีที่ 19 มกราคม 2566
รัฐมนตรี ‘เฉลิมชัย’ ตะลุยแดนปลาดิบ ถก 3 ประเด็นหลัก
รัฐมนตรี ‘เฉลิมชัย’ ตะลุยแดนปลาดิบ ถก 3 ประเด็นหลัก จับมือเสริมแกร่งระบบเกษตรและอาหาร เชื่อมโยงตลาดส่งออกในภูมิภาค
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ หารือร่วมกับนายอัตสึชิ โนนากะ รัฐมนตรีช่วย ว่าการกระทรวงเกษตร ป่าไม้ และประมงญี่ปุ่น (MAFF) เพื่อเสริมสร้างความร่วมมือด้านการเกษตรในมิติต่างๆ ทั้งด้านการส่งเสริมความมั่นคงทางอาหารระดับภูมิภาค การอำนวยความสะดวกตลาดสินค้าเกษตรเพื่อการส่งออก ตลอดจนกรอบความร่วมมือในสถานการณ์วิกฤตขับขัน เมื่อวันที่ 18 มกราคม 2566 ณ กระทรวงเกษตร ป่าไม้ และประมงญี่ปุ่น กรุงโตเกียว ประเทศญี่ปุ่น
โอกาสนี้ ประเทศไทยได้หยิบยกประเด็นหารือใน 3 เรื่อง ได้แก่ 1) ผลักดันการยกระดับความร่วมมือด้านความมั่นคงอาหารและปัจจัยการผลิต โดยให้มีการแลกเปลี่ยนข้อมูล นโยบาย มาตรการต่าง ๆ รวมถึงการให้ความช่วยเหลือซึ่งกันและกันเมื่อเกิดเหตุวิกฤต ซึ่งการมีกรอบหารือจะเป็นอีกกลไกหนึ่งในการผลักดันความร่วมมือในเชิงลึก 2) สนับสนุนให้มีการเสริมสร้างความร่วมมือด้านการเกษตรต่าง ๆ ให้มีประสิทธิภาพสูงสุดและเป็นรูปธรรม และส่งเสริมการปฏิรูประบบเกษตรและอาหารในภูมิภาคอย่างยั่งยืน ภายใต้กรอบการประชุมหารือระดับสูงด้านอุตสาหกรรมเกษตรและอาหารไทย-ญี่ปุ่น (HLCD) ครั้งที่ 3 ซึ่งกระทรวงเกษตรและสหกรณ์จะเป็นเจ้าภาพจัดการประชุมดังกล่าว ณ กรุงเทพฯ และเป็นโอกาสอันดีที่จะหารือและรับฟังรวมทั้งจะเปิดโอกาสให้ภาคเอกชนของไทยและญี่ปุ่น ชี้แจงและให้ข้อเสนอแนะต่อภาครัฐ เพื่อส่งเสริมและอำนวยความสะดวกด้านการค้าระหว่างสองประเทศ และ 3) เร่งรัดกระบวนการพิจารณาการเปลี่ยนแปลงเงื่อนไขการนำเข้ามังคุดของไทยและส้มของญี่ปุ่น และการเปิดตลาดสินค้าเกษตรรายการใหม่ ได้แก่ ส้มโอพันธุ์ขาวน้ำผึ้งของไทยและข้าวกล้องของญี่ปุ่น เพื่อให้ทั้งสองประเทศได้มีการนำเข้าสินค้าเกษตรได้ง่ายและมีความหลากหลายมากขึ้น และเกิดความสัมพันธ์แบบ Win-Win กับทั้งสองฝ่าย
ขณะที่ประเทศญี่ปุ่น ได้หยิบประเด็นหารือร่วมกับไทย ในประเด็นการจัดทำเอกสารความร่วมมือเกี่ยวกับ “แผนความร่วมมือเกษตรยั่งยืนเพื่อความมั่นคงทางด้านอาหาร (MEADRI) ญี่ปุ่น-อาเซียน” รวมทั้งการส่งเสริมการส่งออกสินค้าเกษตรของญี่ปุ่น
“การหารือร่วมกับญี่ปุ่นในครั้งนี้ นับเป็นโอกาสดีของทั้ง 2 ประเทศ ที่จะได้ต่อยอดแนวทางความร่วมมือด้านการเกษตรร่วมกันในเชิงลึกยิ่งขึ้น และยังเป็นการส่งเสริมขยายความเชื่อมโยงในระดับภูมิภาคให้ยั่งยืน โดยในส่วนของประเด็นที่ญี่ปุ่นหารือ ประเทศไทย เราพร้อมให้ความร่วมมือตามแผน MEADRI ที่เสนอทั้งในระดับทวิภาคีและพหุภาคีอย่างเต็มที่ เนื่องจากมีความสอดคล้องกับนโยบายของกระทรวงเกษตรฯ และ BCG ของประเทศไทย รวมถึงประเทศไทย ยังเห็นด้วยในการออกถ้อยแถลงร่วมเกี่ยวกับระบบการผลิตอาหารและการเกษตรยั่งยืน ร่วมกับอีก 7 ประเทศ ตามข้อเสนอของ MAFF ที่เสนอต่อที่ประชุม UN Food Systems Pre-Summit เมื่อเดือนกรกฎาคม 2564 ณ กรุงโรม ประเทศอิตาลี” ดร.เฉลิมชัย กล่าว
วันพฤหัสบดีที่ 19 มกราคม 2566
​รมช.สุนทร เปิดโครงการแหล่งเรียนรู้เศรษฐกิจพอเพียง
​รมช.สุนทร เปิดโครงการแหล่งเรียนรู้เศรษฐกิจพอเพียง โรงเรียนของพ่อ สร้างความรู้ความเข้าใจในหลักปรัชญาเศรษฐกิจพอเพียง
วันนี้ (วันที่ 19 มกราคม 2566) เวลา 10.30 น. ณ โรงเรียนราชประชาสมาสัย ในพระบรมราชูปถัมภ์ นายสุนทร ปานแสงทอง รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานเปิดงานใต้ร่มพระบารมี 60 ปี ราชประชาสมาสัยฯ “โครงการแหล่งเรียนรู้เศรษฐกิจพอเพียง โรงเรียนของพ่อ” โดยมีพันจ่าเอก ประเสริฐ มาลัย ผู้ตรวจราชการกระทรวงเกษตรและสหกรณ์ นักเรียน และหน่วยงานที่เกี่ยวข้องเข้าร่วม ว่า โครงการแหล่งเรียนรู้เศรษฐกิจพอเพียง โรงเรียนของพ่อ มุ่งพัฒนาสถานศึกษาให้สามารถนำหลักปรัชญาของเศรษฐกิจพอเพียงขับเคลื่อนได้อย่างมีประสิทธิภาพและประสิทธิผล นำไปสู่การดำเนินชีวิตตามแนวทางเศรษฐกิจพอเพียง เป็นแหล่งเรียนรู้ให้กับนักเรียน ปลูกฝังความพอเพียง ทั้งให้นักเรียน ครู บุคลากรทางการศึกษา ชุมชน โรงเรียนและรวมถึงหน่วยงานต่างๆ เข้าศึกษา ดูงาน พร้อมสามารถน้อมนำพร้อมใจร่วมกันขับเคลื่อน และขยายผลสู่สังคมต่อไป
“โครงการแหล่งเรียนรู้เศรษฐกิจพอเพียง โรงเรียนของพ่อ ที่จัดขึ้นนี้ มีวัตถุประสงค์ เพื่อเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ทรงพระราชทานกำเนิดโรงเรียนราชประชาสมาสัย ในพระบรมราชูปถัมภ์ ครบ 60 ปี ทั้งสนับสนุนการดำเนินงานตามโครงการอันเนื่องมาจากพระราชดำริ น้อมนำหลักปรัชญาของเศรษฐกิจพอเพียง ให้นักเรียนมีความรู้ ความเข้าใจ มีทักษะพื้นฐาน ในการดำเนินชีวิตตามแนวปรัชญาของเศรษฐกิจพอเพียง และเพื่อเป็นแหล่งเรียนรู้ต้นแบบในผืนดินของพระราชา” รมช.สุนทร กล่าว
ทั้งนี้ ภายในงานมีการมอบเกียรติบัตรให้แก่ผู้มีส่วนร่วมสนับสนุนการขับเคลื่อนแหล่งเรียนรู้เศรษฐกิจพอเพียง จำนวน 19 ราย มีฐานการเรียนรู้จำนวน 9 ฐาน สร้างขึ้นบนเนื้อที่ 1 ไร่ 41 ตารางวา ล้อมรอบด้วยธรรมชาติ และสิ่งแวดล้อมที่เอื้อต่อการเรียนรู้ ประกอบด้วยฐานการเรียนรู้ 1) เกษตรอินทรีย์ ชุบชีวีผักบนกระเบื้อง 2) มูลไส้เดือน สารพัดประโยชน์ 3) ห้องเรียนรู้ สู่วิถีพอเพียง 4) น้ำหมักชีวภาพ ปลอดสารพิษ 5) เรียนรู้เห็ด เกษตรปลอดภัย 6) ไก่ไข่อารมณ์ดี ตามวิถีพอเพียง 7) นานาพันธุ์กับพืชผักสวนครัว 8) รักษ์พืชสมุนไพร ความเป็นไทยแบบพอเพียง 9) อนุรักษ์ถิ่นไทย ภาคภูมิใจอย่างพอเพียง และมีนิทรรศการจากสถานีพัฒนาที่ดิน สมุทรปราการ หน่วยงานในสังกัดกระทรวงเกษตรและสหกรณ์ และจังหวัดสมุทรปราการ พร้อมมอบเมล็ดพันธุ์ผักพระราชทาน กรมสมเด็จพระเทพฯ ให้แก่โรงเรียนราชประชาสมาสัยฯ อีกด้วย
วันพุธที่ 18 มกราคม 2566
เกษตรยุคใหม่ทำไวทำจริง! ชาวนาขอบคุณที่ปรึกษารัฐมนตรีเกษตร “อลงกรณ์” และกรมชลประทาน
เกษตรยุคใหม่ทำไวทำจริง! ชาวนาขอบคุณที่ปรึกษารัฐมนตรีเกษตร “อลงกรณ์” และกรมชลประทาน แก้ปัญหาขาดแคลนน้ำทำนาได้รวดเร็วไม่ถึง 24 ชั่วโมงติดตั้งเครื่องสูบน้ำลงคลองท่าแร้งทันที
เกษตรยุคใหม่ทำไวทำจริง! ชาวนาขอบคุณที่ปรึกษารัฐมนตรีเกษตร “อลงกรณ์” และกรมชลประทาน แก้ปัญหาขาดแคลนน้ำทำนาได้รวดเร็วไม่ถึง 24 ชั่วโมงติดตั้งเครื่องสูบน้ำลงคลองท่าแร้งทันที
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยว่า หลังจากกลุ่มเกษตรกรได้ยื่นหนังสือถึงตน เพื่อร้องขอให้นำเครื่องสูบน้ำมาเพิ่มการสูบน้ำจากแม่น้ำเพชรบุรีลงคลองท่าแร้งนอกเหนือจากการสูบด้วยสถานีสูบด้วยไฟฟ้า ที่ประตูน้ำท่าแร้ง เพื่อช่วยเหลือประชาชนและเกษตรกรชาวนาในตำบลท่าแร้ง ตำบลท่าแรงออก และตำบลบางขุนไทร ในอำเภอบ้านแหลม ซึ่งกำลังประสบภาวะขาดแคลนน้ำที่จะใช้ทำนา เมื่อวันที่ 16 มกราคม 2566 ที่ผ่านมา โดยตนได้รับปาก ที่จะเร่งแก้ไขปัญหาการขาดแคลนน้ำหลังจากรับหนังสือ พร้อมสั่งการให้นายสันต์ จรเจริญ ผู้อำนวยการโครงการส่งน้ำและบำรุงรักษาเพชรบุรี กรมชลประทาน ดำเนินการทันทีและเพียงไม่ถึง 24 ชั่วโมง กรมชลประทานได้นำเครื่องสูบน้ำขนาด 8 นิ้ว จำนวน 3 เครื่องมาติดตั้งที่ ประตูระบายน้ำท่าแร้ง เสร็จเรียบร้อย พร้อมกับเดินเครื่องทันทีเป็นที่พอใจของกลุ่มเกษตรชาวนาใน 3 ตำบลดังกล่าว
ทั้งนี้ นายราวี หวังขาว ผู้นำเกษตรกรชาวนาได้ขอบคุณและชื่นชมนายอลงกรณ์ และชลประทานที่รับปากแล้วแก้ปัญหาให้เกษตรกรได้อย่างรวดเร็ว ทำได้ไวทำได้จริง
ก่อนหน้านี้ นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นประธานในพิธีส่งมอบ- รับมอบ สถานีสูบน้ำปากคลองท่าแร้ง อำเภอบ้านแหลม จังหวัดเพชรบุรี โดยมีนางสาวศิริวรรณ เครือเล็ก เกษตรและสหกรณ์จังหวัดเพชรบุรี นายสันต์ จรเจริญ ผู้อำนวยการโครงการส่งน้ำเพชรบุรี พร้อมด้วย หน่วยราชการในสังกัดกระทรวงเกษตรและสหกรณ์ และหน่วยงาน อื่นที่เกี่ยวข้อง เข้าร่วมพิธีที่สถานีสูบน้ำปากคลองท่าแร้ง อำเภอบ้านแหลม จังหวัดเพชรบุรี เมื่อวันที่ 16 มกราคม 2566 ที่ผ่านมา สำหรับสถานีสูบนำดังกล่าว โครงการส่งน้ำและบำรุงรักษาเพชรบุรี เป็นผู้ดำเนินการก่อสร้างและได้ทำการส่งมอบให้แก่องค์การบริหารส่วนตำบลท่าแร้ง และองค์การบริหารส่วนตำบลท่าแร้งออก ร่วมกันดูแลและบำรุงรักษา เพื่อให้การใช้น้ำในพื้นที่ได้ตาม ความต้องการและเหมาะสม และสามารถบริหารจัดการน้ำได้อย่างมี ประสิทธิภาพและประสิทธิผลต่อไป โดยในระหว่างพิธีส่งมอบ – รับมอบสถานีสูบน้ำมีเกษตรในพื้นที่ตำบลท่าแร้ง ตำบลท่าแร้งออก ตำบลบ้านแหลม และตำบลบางขุนไทร ได้มีการยื่นหนังสือขอให้ช่วยแก้ปัญหาน้ำไม่พอใช้ เพราะเกรงว่าการสูบน้ำเข้าของท่าแร้งจะน้อยไม่เพียงพอกับความต้องการของประชาชน ที่ปรึกษารัฐมนตรีว่าการกระทรวงเกษตรและสหกรณ์ได้ให้ชลประทานเอาเครื่องสูบน้ำ 2 ตัวมาเสริมการสูบน้ำภายใน 2-3 วัน ซึ่งเกษตรกรก็พอใจ และต่อมาภายใน 24 ชั่วโมง ก็สามารถนำเครื่องสูบน้ำขนาด 8 นิ้ว จำนวน 3 เครื่องมาติดตั้งที่ ประตูระบายน้ำท่าแร้ง เสร็จเรียบร้อยพร้อมกับเดินเครื่องสูบน้ำจากแม่น้ำเพชรบุรีลงคลองท่าแร้งซึ่งมีความยาวถึง 8 กิโลเมตรถึงประตูน้ำบางขุนไทร
วันพฤหัสบดีที่ 19 มกราคม 2566
19/01/2566
“ธนกร”ฟิตจัด เตรียมลงพื้นที่ จ.ภูเก็ต ติดตามการแก้ปัญหาน้ำท่วม ขับเคลื่อนการท่องเที่ยว ร่วมกิจกรรมสื่อสร้างสรรค์ รัฐ-ประชาชน 20 ม.ค. นี้
“ธนกร”ฟิตจัด เตรียมลงพื้นที่ จ.ภูเก็ต ติดตามการแก้ปัญหาน้ำท่วม ขับเคลื่อนการท่องเที่ยว ร่วมกิจกรรมสื่อสร้างสรรค์ รัฐ-ประชาชน 20 ม.ค. นี้
วันนี้ ( 19 มกราคม 2566 ) นาย ธนกร วังบุญคงชนะ รัฐมนตรีประจำสำนักนายกรัฐมนตรี เปิดเผยว่า ตนจะลงพื้นที่เพื่อตรวจราชการเพื่อติดตามการแก้ไขปัญหาน้ำท่วมและติดตามการขับเคลื่อนการท่องเที่ยวชุมชนย่านเมืองเก่าจังหวัดภูเก็ต และร่วมกิจกรรมสื่อสร้างสรรค์ รัฐ-ประชาชน โดยกรมประชาสัมพันธ์ ณ จังหวัดภูเก็ต ในวันศุกร์ที่ 20 มกราคม 2566 โดยมีกำหนดการ ดังนี้
เวลาประมาณ 11.30 น. ติดตามการแก้ไขปัญหาน้ำท่วมชุมชนเมืองภูเก็ตและชุมชนรัษฎา (ซอยพะเนียง หมู่ 5 ตำบลรัษฎา อำเภอเมือง จังหวัดภูเก็ต ซึ่งรัฐบาลได้ให้ความสำคัญกับการแก้ไขปัญหาน้ำท่วมในจังหวัดภูเก็ต เนื่องจากเป็นแหล่งท่องเที่ยวและพื้นที่ทางเศรษฐกิจที่สำคัญของประเทศ ทั้งนี้ จะมีการติดตามดำเนินการแก้ไขปัญหาน้ำท่วมอย่างยั่งยืน ซึ่งที่ผ่านมาได้มีการศึกษาและกำหนดแนวทางการแก้ไขปัญหาน้ำท่วมชุมชนของจังหวัดภูเก็ต รวมถึงดำเนินการจัดสรรงบประมาณเพื่อบรรเทาปัญหาในพื้นที่เมืองภูเก็ตแล้ว
จากนั้นเวลา 14.00 น. ติดตามการขับเคลื่อนการท่องเที่ยวชุมชนย่านเมืองเก่า บริเวณบ้านเลขที่ 92 ถนนกลาง ตำบลตลาดใหญ่ อำเภอเมือง จังหวัดภูเก็ต เพื่อติดตามการพัฒนาแหล่งท่องเที่ยวทางวัฒนธรรม ตลอดจนการนำภูมิปัญญาและภูมิทางวัฒนธรรมของชุมชนมาต่อยอดให้เกิดคุณค่าและมูลค่าอย่างสร้างสรรค์ และในเวลาประมาณ 15.00 น. จะเป็นการร่วมผลิตรายการ “ฟังชัด ๆ ถนอมจัดให้” ตอน “ล้อมวงแหลง แบ่งกันเล่า” ณ ศาลากลางจังหวัดภูเก็ต อำเภอเมือง จังหวัดภูเก็ต
“การลงพื้นที่จังหวัดภูเก็ตในครั้งนื้ ถือเป็นการลงพื้นที่ตรวจราชการและผลักดันนโยบายของรัฐบาลและติดตามการใช้การสื่อสารของรัฐเพื่อรับฟังและก่อให้เกิดการเปลี่ยนแปลง ซึ่งเป็นนโยบายที่ผมต้องการให้สื่อเป็นเครื่องมือสื่อสารสองทางในการรับฟังและแลกเปลี่ยน เพื่อบรรเทาทุกข์ชาวบ้าน” นายธนกร กล่าว
วันพฤหัสบดีที่ 19 มกราคม 2566
19/01/2566
รัฐบาลเชิญชวนประชาชนใช้บริการ “7 เดือน 7 งานบริการ” สำนักงาน ก.พ.ร. คัดบริการพิเศษน่าสนใจมาอำนวยความสะดวก ณ ศูนย์บริการร่วมเซ็นทรัลเวิลด์
รัฐบาลเชิญชวนประชาชนใช้บริการ “7 เดือน 7 งานบริการ” สำนักงาน ก.พ.ร. คัดบริการพิเศษน่าสนใจมาอำนวยความสะดวก ณ ศูนย์บริการร่วมเซ็นทรัลเวิลด์
วันนี้ (18 ม.ค.66) น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า สำนักงานคณะกรรมการพัฒนาระบบราชการ (ก.พ.ร.) ได้ร่วมกับหน่วยงานภาครัฐจัดโครงการ "7 เดือน 7 งานบริการ" โดยรวบรวมบริการพิเศษที่น่าสนใจมาให้บริการประชาชน ณ ศูนย์บริการร่วม (Government Service Point) ชั้น 2 โซน Forum ศูนย์การค้าเซ็นทรัลเวิลด์ ซึ่งเป็นการอำนวยความสะดวก เพราะนอกจากห้างสรรพสินค้าจะเป็นสถานที่ที่ผู้คนเดินทางมาใช้บริการอยู่แล้ว ยังมีที่ตั้งที่สามารถเดินทางมาได้ด้วยระบบขนส่งหลากหลายช่องทาง
สำหรับ "7 เดือน 7 งานบริการ" ที่รัฐบาลขอเชิญชวนประชาชนผู้สนใจเลือกมารับบริการนี้จะจัดขึ้นระหว่างเดือน ม.ค.- ก.ค. 66 สัปดาห์ละ 2 วันโดยเป็นวันศุกร์และเสาร์ เริ่มจากวันที่ 20-21 ม.ค. นี้ สถาบันวิจัยวิทยาศาสตร์และเทคโนโลยีแห่งประเทศไทยจะจัดแสดงและให้คำปรึกษาเกี่ยวกับนวัตกรรมการกจัดการขยะ และจุรินทรีย์เพื่ออุตสาหกรรม
ต่อด้วยเดือน ก.พ. ในวันที่ 17-18 กรุงเทพมหานคร จะนำเสนอนวัตกรรมการบริหารจัดการเมือง 4 พลัส มิติการบริหารจัดการที่ดี ประกอบด้วย มิติสุขภาพดี, มิติปลอดภัยดี, มิติสิ่งแวดล้อมดี และมิติสร้างสรรค์ดี เดือน มี.ค. ในวันที่ 17-18 กรมส่งเสริมการค้าระหว่างประเทศ ให้คำปรึกษาและให้บริการการรับรองคุณภาพสินค้ามาตรฐานโลก "Thailand Trust Mark" ให้บริการข้อมูลคำปรึกษาด้านการค้าระหว่างประเทศ และให้บริการส่งเสริมและเพิ่มศักยภาพผู้ประกอบการเอสเอ็มอี(SMEs Pro-active Program)
น.ส.ไตรศุลี กล่าวว่า ในเดือนเม.ย. ซึ่งมีช่วงวันหยุดยาวสงกรานต์การให้บริการจะขยับไปอยู่ในช่วงปลายเดือนโดยวันที่ 28-29 เม.ย. กรมการแพทย์แผนไทยและการแพทย์ทางเลือกจะมาให้คำปรึกษาด้านการรักษาทางเลือก เดือน พ.ค. ในวันที่ 19-20 กรมอนามัยจะมาให้บริการชุดตรวจอนามัยสิ่งแวดล้อม (DOH Test Kits) จากนั้น ในเดือน มิ.ย. วันที่ 16-17 กรมปศุสัตว์ จะมาให้บริการผลิตภัณฑ์เนื้อสัตว์ปลอดภัยใส่ใจผู้บริการ (ปศุสัตว์ OK) และสุดท้ายเดือน ก.ค. วันที่ 21-22 สำนักงานปลัดกระทรวงสาธารณสุข จะมาให้บริการตรวจสุขภาพ
---------------
วันพฤหัสบดีที่ 19 มกราคม 2566
19/01/2566
สื่อจีนให้ความสนใจนโยบายเปิดประเทศรับนักท่องเที่ยวของไทย ขอสัมภาษณ์พิเศษขอสัมภาษณ์พิเศษรองนายกฯ อนุทิน ระหว่างร่วมประชุม World  Economic Forum
สื่อจีนให้ความสนใจนโยบายเปิดประเทศรับนักท่องเที่ยวของไทย ขอสัมภาษณ์พิเศษขอสัมภาษณ์พิเศษรองนายกฯ อนุทิน ระหว่างร่วมประชุม World Economic Forum ที่เมืองดาวอส -คลอสเตอร์ สมาพันธรัฐสวิส
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า เมื่อวันที่ 18 ม.ค. 66 ภายหลังจากนายอนุทิน ชาญวีรกูล รองนายกรัฐมนตรีและรมว.สาธารณสุข ได้ร่วมเวทีการประชุมหัวข้อ “The Pulling Power of ASEAN” ซึ่งเป็นส่วนหนึ่งของการประชุมสภาเศรษฐกิจโลก หรือ World Economic Forum (WEF) ที่เมืองดาวอส-คลอสเตอร์ สมาพันธรัฐสวิส ได้มีสื่อที่มีชื่อเสียงจากประเทศจีน คือ คุณ Tian Wei จากสถานีโทรทัศน์ CGTN ได้ขอสัมภาษณ์พิเศษรองนายกรัฐมนตรีของไทย ถึงนโยบายการท่องเที่ยว สาธารณสุข และการรักษาความสมดุลระหว่างการฟื้นตัวทางเศรษฐกิจกับการดูแลประชาชนและระบบสาธารณสุขจากโควิด19
รองนายกรัฐมนตรี ได้ใช้โอกาสนี้สื่อสารถึงจุดยืนทางนโยบายของประเทศไทยในการเปิดรับนักท่องเที่ยว โดยไทยได้ปฏิบัติต่อนักท่องเที่ยวทุกชาติจากทั่วโลกอย่างเท่าเทียมกันโดยไม่เลือกปฏิบัติ รวมถึงนักท่องเที่ยวจากจีนที่ขณะนี้ทางการได้ทยอยผ่อนคลายมาตรการควบคุมการเดินทางแล้ว ซึ่งรัฐบาลไทยมีแผนงานที่ชัดเจนเพื่อบริหารจัดการโรคกรณีเกิดการแพร่ระบาดนอกเหนือไปกว่าขอบเขตที่กำหนด มีความพยายามอย่างที่สุดเพื่อรักษาความสมดุลระหว่างการฟื้นฟูเศรษฐกิจกับความเสี่ยงต่อระบบสาธารณสุข
น.ส.ไตรศุลี กล่าวว่า ในการสัมภาษณ์พิเศษแก่สื่อจากประเทศจีนครั้งนี้ นายอนุทินยังได้ชี้ถึงบทบาทของประเทศไทยในการร่วมขับเคลื่อนอาเซียนให้เป็นภูมิภาคที่จะประสานความร่วมมือในมิติต่างๆ ได้ในสถานการณ์ที่โลกมีความแตกแยก ตลอดจนความสัมพันธ์ไทย-จีน ที่มีความใกล้ชิดมายาวนาน
-----------------
วันพุธที่ 18 มกราคม 2566
18/01/2566
นายกรัฐมนตรีให้ความสำคัญ “วันกองทัพไทย” 18 มกราคม น้อมรำลึกถึงพระมหากรุณาธิคุณวีรกรรมความกล้าหาญ ของสมเด็จพระนเรศวรมหาราช พร้อมร่วมรำลึกถึงเหล่าบรรพชนไทย
โฆษกรัฐบาลเผย นายกรัฐมนตรีให้ความสำคัญ “วันกองทัพไทย” 18 มกราคม น้อมรำลึกถึงพระมหากรุณาธิคุณวีรกรรมความกล้าหาญ ของสมเด็จพระนเรศวรมหาราช พร้อมร่วมรำลึกถึงเหล่าบรรพชนไทยที่เสียสละเลือดเนื้อและชีวิต ปกป้องเอกราชอธิปไตยของชาติ
วันที่ 18 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า ในโอกาส “วันกองทัพไทย” 18 มกราคม พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับวันกองทัพไทย ที่นับเป็นวันสำคัญอีกวันหนึ่งในวงการทหารของไทย โดยนายกรัฐมนตรีขอร่วมน้อมรำลึกในพระมหากรุณาธิคุณถึงวีรกรรมความกล้าหาญของสมเด็จพระนเรศวรมหาราช ที่ทรงกระทำยุทธหัตถี ปกป้องเอกราชและแผ่นดินไทย พร้อมร่วมรำลึกถึงเหล่าบรรพชนไทย ที่เสียสละเลือดเนื้อและชีวิต ปกป้องเอกราชอธิปไตยของชาติ
“นายกรัฐมนตรีขอส่งความระลึกถึงและความปรารถนาดีมายังพี่น้องทหารหาญและครอบครัวทุกคน ที่ร่วมปฏิบัติหน้าที่ ด้วยความเสียสละ สนับสนุนและเป็นกำลังใจให้กันและกัน ในการทำหน้าที่ป้องกันประเทศ การรักษาความมั่นคงภายใน การรักษาความสงบเรียบร้อยในประเทศ การปกป้องสถาบันพระมหากษัตริย์ การรักษาผลประโยชน์ของชาติ การพัฒนาประเทศและการช่วยเหลือประชาชนต่อเนื่องที่ผ่านมา พร้อมทั้งนายกรัฐมนตรีขอให้ข้าราชการทหารและกำลังพลทุกนาย มีความภาคภูมิใจในเกียรติและศักดิ์ศรีของความเป็นทหาร ยึดมั่นและรักษาสัจจะวาจาที่ให้ไว้ต่อการเป็นทหารสืบไป รวมทั้งขอให้ข้าราชการทหารและกำลังพลทุกนาย เป็นกำลังที่เข้มแข็ง เพื่อร่วมกันปกป้องเอกราช อธิปไตยและผลประโยชน์ของชาติให้มั่นคงถาวรสืบไป” นายอนุชาฯ กล่าว
ทั้งนี้ ราชกิจจานุเบกษา เล่ม 123 ตอนที่ 100ง หน้า 1/26 กันยายน 2549 ได้ลงประกาศสำนักนายกรัฐมนตรี เรื่อง การเปลี่ยนแปลงวันกองทัพไทย ความว่า ตามประกาศสำนักนายกรัฐมนตรี ลงวันที่ 23 มิถุนายน 2523 กำหนดวันที่ 25 มกราคม เป็นวันกองทัพไทย นั้น บัดนี้ กระทรวงกลาโหมเห็นสมควรให้เปลี่ยนแปลงกำหนดวันกองทัพไทย จากวันที่ 25 มกราคม เป็นวันที่ 18 มกราคม เพื่อให้สอดคล้องกับมติคณะรัฐมนตรีที่กำหนดให้วันที่ 18 มกราคมของทุกปี เป็นวันยุทธหัตถีและวันรัฐพิธี แทนวันที่ 25 มกราคม คณะรัฐมนตรีจึงได้มีมติเมื่อวันที่ 22 สิงหาคม 2549 เห็นชอบให้เปลี่ยนแปลงกำหนดวันกองทัพไทย จากวันที่ 25 มกราคมของทุกปี เป็นวันที่ 18 มกราคมของทุกปี และอนุมัติให้ข้าราชการและลูกจ้างในสังกัดกระทรวงกลาโหม หยุดราชการในวันกองทัพไทยได้ 1 วันประกาศ ณ วันที่ 23 สิงหาคม พ.ศ. 2549
วันพฤหัสบดีที่ 19 มกราคม 2566
19/01/2566
ก.อุตฯ ห่วงค่าไฟฟ้าทรงตัวสูง แนะภาคอุตฯ ใช้พลังงานทดแทนช่วยลดต้นทุนการผลิต
กระทรวงอุตสาหกรรม (อก.) เผยทิศทางราคาพลังงานทรงตัวระดับสูง กดดันต้นทุนการผลิตภาคอุตสาหกรรมปรับสูงขึ้น ชี้การขึ้นค่าไฟฟ้าที่อัตรา 5.33 บาทต่อหน่วย ส่งผลกระทบต่อต้นทุนการผลิตภาคอุตสาหกรรมเพิ่มขึ้นเฉลี่ยร้อยละ 4.88
กระทรวงอุตสาหกรรม (อก.) เผยทิศทางราคาพลังงานทรงตัวระดับสูง กดดันต้นทุนการผลิตภาคอุตสาหกรรมปรับสูงขึ้น ชี้การขึ้นค่าไฟฟ้าที่อัตรา 5.33 บาทต่อหน่วย ส่งผลกระทบต่อต้นทุนการผลิตภาคอุตสาหกรรมเพิ่มขึ้นเฉลี่ยร้อยละ 4.88 ย้ำอุตสาหกรรมเหล็กและเหล็กกล้า และอุตสาหกรรมสิ่งทอต้องปรับตัว พร้อมแนะผู้ประกอบการจำเป็นต้องหาแหล่งพลังงานทดแทนเพื่อลดต้นทุนการผลิต
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า สถานการณ์ทิศทางราคาพลังงานที่ทรงตัวในระดับสูงส่งผลให้ต้นทุนในการผลิตภาคอุตสาหกรรมปรับตัวสูงขึ้น และเป็นการเร่งอัตราเงินเฟ้อ รวมถึงส่งผลให้ขีดความสามารถในการแข่งขันของผู้ประกอบการไทยลดลง โดยคาดว่าสถานการณ์ราคาพลังงานจะมีผลกระทบในระยะยาว ทั้งนี้ กระทรวงอุตสาหกรรมจึงได้มอบหมายให้สำนักงานเศรษฐกิจอุตสาหกรรม (สศอ.) ทำการศึกษาผลกระทบต่อภาคอุตสาหกรรม พบว่าการขึ้นค่าไฟฟ้าที่อัตรา 5.33 บาทต่อหน่วย จะส่งผลกระทบต่อต้นทุนการผลิตภาคอุตสาหกรรมเพิ่มขึ้นเฉลี่ยร้อยละ 4.88 ซึ่งอุตสาหกรรมที่ได้รับผลกระทบมากที่สุด คือ อุตสาหกรรมเหล็กและเหล็กกล้า รองลงมา ได้แก่ ซีเมนต์ สิ่งทอ ผลิตภัณฑ์คอนกรีต เครื่องแต่งกาย และเซรามิค
นางวรวรรณ ชิตอรุณ ผู้อำนวยการสำนักงานเศรษฐกิจอุตสาหกรรม (สศอ.) กล่าวว่า สศอ. ได้ศึกษาวิเคราะห์ผลกระทบจากการปรับขึ้นค่าไฟฟ้าต่อภาคอุตสาหกรรม โดยใช้ข้อมูลจากตารางปัจจัยการผลิตและผลผลิตของสำนักงานสภาพัฒนาการเศรษฐกิจและสังคมแห่งชาติ (สศช.) จากการศึกษาพบว่าการขึ้นค่าไฟฟ้าที่อัตรา 5.33 บาทต่อหน่วย จะส่งผลให้ต้นทุนการผลิตอุตสาหกรรมเหล็กและเหล็กกล้าเพิ่มขึ้นร้อยละ 12.41 ต้นทุนการผลิตอุตสาหกรรมซีเมนต์เพิ่มขึ้นร้อยละ 9.47 ต้นทุนการผลิตอุตสาหกรรมสิ่งทอเพิ่มขึ้นร้อยละ 8.96 ต้นทุนการผลิตอุตสาหกรรมผลิตภัณฑ์คอนกรีตเพิ่มขึ้นร้อยละ 8.14 ต้นทุนการผลิตอุตสาหกรรมเครื่องแต่งกายเพิ่มขึ้นร้อยละ 7.98 และต้นทุนการผลิตอุตสาหกรรมเซรามิคเพิ่มขึ้นร้อยละ 6.49
อย่างไรก็ตาม เมื่อพิจารณาอุตสาหกรรมที่ได้รับผลกระทบจากการขึ้นค่าไฟฟ้าเพิ่มเติม โดยใช้ข้อมูลดัชนีการส่งสินค้ารายเดือน (Shipment Index) ในช่วง 10 เดือนแรกของปี 2565 พบว่า อุตสาหกรรมเหล็กและเหล็กกล้า และอุตสาหกรรมสิ่งทอ มีอัตราการขยายตัวของดัชนีการส่งสินค้าในแต่ละเดือนค่อนข้างต่ำเมื่อเทียบกับอุตสาหกรรมอื่น ๆ ทั้งนี้ ผู้ประกอบการในอุตสาหกรรมเหล็กและเหล็กกล้า และอุตสาหกรรมสิ่งทอ จำเป็นต้องปรับตัวอย่างมากเมื่อเทียบกับผู้ประกอบการในอุตสาหกรรมอื่น ๆ
“แนวทางการลดผลกระทบจากการขึ้นค่าไฟฟ้า ผู้ประกอบการจำเป็นต้องหาแหล่งพลังงานทดแทนการนำเข้าพลังงาน ได้แก่ การพึ่งพาพลังงานสะอาด และพลังงานทางเลือก เช่น พลังงานแสงอาทิตย์ หรือ Solar cell พลังงานน้ำ พลังงานลม พลังงานไฮโดรเจน เป็นต้น รวมถึงจำเป็นต้องใช้พลังงานในสถานประกอบการอย่างประหยัด และบริหารการใช้ประโยชน์ของพื้นที่ในสถานประกอบการอย่างมีประสิทธิภาพ โดยวางแผนการใช้งานพื้นที่ให้เหมาะสมกับการจัดเก็บ เช่น การใช้แสงจากธรรมชาติ การใช้ไฟ LED เปิด-ปิดอัตโนมัติด้วยระบบเซนเซอร์ ติดตั้งพัดลมระบายอากาศ และสร้างพื้นที่จัดเก็บไว้เหนือสำนักงานเพื่อใช้พื้นที่ทุกจุดอย่างคุ้มค่า” นางวรวรรณ กล่าว
วันจันทร์ที่ 9 มกราคม 2566
09/01/2566
รัฐบาลปรับมาตรการส่งเสริมการลงทุน เพิ่มกิจการพลังงานสะอาด ดึงดูดนักลงทุนทั่วโลก
วันเสาร์ที่ 7 มกราคม 2566
รัฐบาลปรับมาตรการส่งเสริมการลงทุน เพิ่มกิจการพลังงานสะอาด ดึงดูดนักลงทุนทั่วโลก
ต่อจากนี้ไป ขอเชิญรับฟังไทยคู่ฟ้า
รัฐบาลเดินหน้าดึงดูดการลงทุนจากต่างประเทศ โดยปรับมาตรการส่งเสริมการลงทุนสำหรับปี 2566 –
2570 ให้สอดคล้องกับทิศทางหลักของโลก ขับเคลื่อนเศรษฐกิจด้วยเทคโนโลยี นวัตกรรม ความคิดสร้างสรรค์
ควบคู่กับการดูแลสิ่งแวดล้อม ได้แก่
เพิ่มการส่งเสริมการลงทุนในอุตสาหกรรมใหม่ที่มีความจำเป็นต่อการพัฒนาประเทศ เช่น
กิจการเกี่ยวกับยานยนต์ไฟฟ้า พลังงานไฮโดรเจน พลังงานประเภทใหม่ ๆ กิจการอาหารแห่งอนาคต
และกิจการเกี่ยวกับอุตสาหกรรมอวกาศ รักษาและขยายฐานการผลิตเดิม
ส่งเสริมการย้ายฐานธุรกิจแบบครบวงจร กระตุ้นการลงทุนในระยะฟื้นฟูเศรษฐกิจ เพิ่มพื้นที่ระเบียงเศรษฐกิจ
4 ภาค พร้อมทั้งจัดกิจกรรมเชิญชวนนักลงทุนจากทั่วโลกทั้งในรูปแบบออนไลน์และออนไซด์ รวมกว่า 200
ครั้ง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 9 มกราคม 2566
09/01/2566
​รองโฆษกรัฐบาล ย้ำ 9 มกราคม ดีเดย์ ตัดแต้มใบขับขี่ เพื่อเสริมสร้างวินัยจราจร เป้าหมายเพื่อลดการเกิดอุบัติเหตุบนท้องถนน
​รองโฆษกรัฐบาล ย้ำ 9 มกราคม ดีเดย์ ตัดแต้มใบขับขี่ เพื่อเสริมสร้างวินัยจราจร เป้าหมายเพื่อลดการเกิดอุบัติเหตุบนท้องถนน
วันที่ 9 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี ย้ำรัฐบาลผู้ขับขี่ใช้รถบนถนนขับขี่ด้วยความปลอดภัย รับผิดชอบต่อส่วนรวม พร้อมเปิดเผยว่า วันนี้เป็นวันแรกที่สำนักงานตำรวจให้ชาติเริ่มใช้มาตรการตัดคะแนนความประพฤติในการขับรถ หรือ ตัดแต้มใบขับขี่ เพื่อเสริมสร้างวินัยจราจร เป้าหมายเพื่อลดการเกิดอุบัติเหตุบนท้องถนน โดยกำหนดให้ผู้มีใบอนุญาตขับขี่ทุกคนมีคะแนนความประพฤติ 12 คะแนน ไม่ว่าผู้นั้นจะได้รับใบอนุญาตขับขี่ชนิดก็ตาม หากทำผิดตามกฎจราจรในข้อหาที่ระบุไว้จะถูกตัดคะแนนตามหลักเกณฑ์และเงื่อนไขที่กำหนดสำหรับการตัดคะแนนเมื่อทำความผิดที่เป็นปัจจัยในการเกิดอุบัติเหตุ ตาม 20 ฐานความผิด ถูกตัดคะแนนเมื่อผิดทันที แบ่งเป็น 4 ระดับ ดังนี้
แบบที่ 1 "ตัดคะแนนทันทีที่ทำผิด" ตัด 1 คะแนน ประกอบด้วย ใช้โทรศัพท์ขณะขับรถ ไม่สวมหมวกนิรภัย ไม่รัดเข็มขัดนิรภัย ขับรถเร็วเกินกำหนด ขับรถบนทางเท้า ไม่หยุดให้คนข้ามทางม้าลาย ไม่หลบรถฉุกเฉิน ขับรถโดยประมาท น่าหวาดเสียว ขับรถไม่ติดป้ายทะเบียน หรือเปลี่ยนแปลง ปิดบัง และไม่ติดป้ายภาษี ตัด 2 คะแนน ประกอบด้วย ขับรถฝ่าฝืนสัญญาณไฟจราจร ขับรถย้อนศร ขับรถระหว่างโดนพักใช้ หรือเพิกถอนใบขับขี่ ตัด 3 คะแนน ประกอบด้วย ขับรถในขณะหย่อนความสามารถ ขับรถผิดวิสัยคนขับรถธรรมดา ขับรถชนแล้วหนี และตัด 4 คะแนน ประกอบด้วย เมาแล้วขับ ขับรถในขณะเสพยาเสพติด แข่งรถในทางโดยไม่ได้รับอนุญาต ขับรถโดยไม่คำนึงถึงความปลอดภัยของผู้อื่น แบบที่ 2 "ตัดคะแนนเมื่อไม่ชำระค่าปรับตามใบสั่ง" ค้างชำระ 1 ใบสั่ง ตัด 1 คะแนน
นางสาวรัชดา กล่าวว่า หากผู้ขับขี่ถูกตัดคะแนนจนเหลือ 0 คะแนน จะถูกสั่งพักใช้ใบอนุญาตขับขี่ หรือห้ามขับรถทุกประเภทเป็นเวลา 90 วัน โดยมีหนังสือแจ้งคำสั่ง หากฝ่าฝืนขับรถในขณะถูกสั่งพักใช้ใบอนุญาตขับขี่จะมีโทษจำคุกไม่เกิน 3 เดือน ปรับไม่เกิน 10,000 บาท หรือทั้งจำทั้งปรับ หากถูกสั่งพักใช้ใบอนุญาตขับขี่เป็นครั้งที่ 3 ภายใน 3 ปี อาจถูกสั่งพักใช้ใบขับขี่มากกว่า 90 วัน หากถูกสั่งพักใช้ใบอนุญาตขับขี่อีกเป็นครั้งที่ 4 ต้องถูกพิจารณาเพิกถอนใบอนุญาตขับขี่ทันที
“คะแนนถูกตัด คืนคะแนนได้คะแนนที่ถูกตัดไปในแต่ละครั้ง จะได้รับคืนเมื่อครบกำหนด 1 ปี นับแต่วันกระทำผิดครั้งนั้นๆ เว้นแต่เป็น กรณีที่ถูกตัดเหลือ 0 คะแนน จะได้รับคืนเมื่อพ้นกำหนดเวลาการสั่งพักใช้ใบอนุญาตขับขี่แต่ได้รับเพียง 8 คะแนน หากขอเข้ารับการอบรมกับกรมการขนส่งทางบก เมื่อผ่านการอบรมตามหลักเกณฑ์และเงื่อนไขจะได้รับคืนทั้งหมด 12 คะแนน สามารถตรวจสอบคะแนนใบสั่งได้ที่เว็บไซต์ E-Ticket PTM หรือแอปพลิเคชันขับดี (KHUB DEE) และสามารถชำระค่าปรับได้ที่แอปพลิเคชันเป๋าตัง” นางสาวรัชดา ย้ำ
วันจันทร์ที่ 9 มกราคม 2566
ผู้ช่วยทูตทหาร เครือรัฐออสเตรเลีย/กรุงเทพฯ เข้าเยี่ยมอำลาปลัดกระทรวงกลาโหม พร้อมแนะนำ ผู้ช่วยทูตทหารเครือรัฐออสเตรเลีย/กรุงเทพฯ ท่านใหม่
บ่ายวันนี้ (วันศุกร์ที่ ๖ มกราคม ๒๕๖๖ เวลา ๑๓.๓๐ น. ) พันเอก Stephen Fomiatti (สตีเฟ่น ฟอมมีอาที่) ผู้ช่วยทูตทหาร เครือรัฐออสเตรเลีย /กรุงเทพฯ ได้เข้าเยี่ยมอำลา พลเอก สนิธชนก สังขจันทร์ ปลัดกระทรวงกลาโหม ณ ห้องพระบารมีปกเกล้า ในศาลาว่าการกลาโหม
ในโอกาสครบวาระการปฏิบัติหน้าที่ พร้อมแนะนำ นาวาเอก Ritchie Cunningham (ริชชี่ คันนิ่งแฮม) ผู้ช่วยทูตทหารเครือรัฐออสเตรเลีย/กรุงเทพ ฯ ท่านใหม่
โดยปลัดกระทรวงกลาโหม ได้กล่าวขอบคุณและชมเชย พันเอก Stephen Fomiatti สำหรับการปฏิบัติหน้าที่อย่างดีเยี่ยม ตลอดระยะเวลาที่ดำรงตำแหน่ง ซึ่งช่วยเสริมสร้างและประสานงานให้กระทรวงกลาโหมของไทยและกระทรวงกลาโหมเครือรัฐออสเตรเลีย ได้ขยายความร่วมมืออันดีระหว่างกันในทุก ๆ ด้าน สำหรับผลงานที่สำคัญ อาทิ การอำนวยความสะดวกให้กำลังพลของไทยสามารถเดินทางไปเข้ารับการฝึกศึกษาในหลักสูตรทางทหาร ณ เครือรัฐออสเตรเลีย การประสานการเดินทางไปราชการระหว่างกันทั้งของทั้งสองประเทศ การฝึกทางทหารภายใต้รหัสต่าง ๆ รวมทั้งการประชุมเจ้าหน้าที่อาวุโส ๒ + ๒ ไทย - เครือรัฐออสเตรเลีย ซึ่งจัดขึ้นเป็นครั้งแรก เมื่อวันที่ ๙ กันยายน ๒๕๖๕ ที่ผ่านมา
ในโอกาสเดียวกัน ปลัดกระทรวงกลาโหม ได้กล่าวต้อนรับและแสดงความยินดีต่อ นาวาเอก Gerard Ritchie Cunningham อีกครั้ง ในโอกาสเข้ารับตำแหน่งผู้ช่วยทูตทหารเครือรัฐออสเตรเลีย/กรุงเทพฯ ด้วยประสบการณ์ในด้านการบิน รวมถึงการรับราชการทหารในตำแหน่งต่างๆ ด้านการต่างประเทศ ทำให้มีความคุ้นเคยกับกำลังพลและระบบการทำงานของกองทัพไทยเป็นอย่างดี จึงมั่นใจได้ว่าท่านจะสามารถสานต่อความสำเร็จของผู้ช่วยทูตทหารเครือรัฐออสเตรเลีย/กรุงเทพฯท่านปัจจุบัน และยังเป็นโอกาสอันดีที่จะได้พบปะหารือกับผู้บังคับบัญชาระดับสูงของมิตรประเทศอันจะเป็นการกระชับความสัมพันธ์ระหว่างกระทรวงกลาโหมของทั้งสองประเทศให้แน่นแฟ้นยิ่งขึ้น
สำหรับความสัมพันธ์ทางทหารของไทยและเครือรัฐออสเตรเลีย มีความร่วมมือด้านความมั่นคงและการทหารที่ถือเป็นเสาหลักที่สำคัญของความสัมพันธ์ทวิภาคี ทั้งยังมีพัฒนาการที่ก้าวหน้า มาอย่างต่อเนื่อง โดยในส่วนของความร่วมมือระดับกระทรวงกลาโหม และกองทัพ มีความหลากหลาย และครอบคลุมทุกระดับ ภายใต้โครงการความร่วมมือด้านการป้องกันประเทศ (Defence Cooperation: DC) ซึ่งดำเนินการมากว่า ๓๐ ปี โดยกระทรวงกลาโหมเครือรัฐออสเตรเลียได้สนับสนุนและส่งเสริมความร่วมมือ กับไทยมาโดยตลอด ทั้งในด้านการแลกเปลี่ยนการเยือน การฝึกศึกษา และการพัฒนาขีดความสามารถๆในด้านต่าง ๆ รวมถึงยินดีอย่างยิ่งที่กระทรวงกลาโหมและกองทัพของทั้งสองประเทศกลับมาดำเนินกิจกรรมความร่วมมือทางทหารในด้านต่าง ๆ อย่างเต็มศักยภาพ ภายหลังสถานการณ์การแพร่ระบาดของโรคติดเชื้อไวรัสโคโรนา 2019 (โควิด 19) คลี่คลายลง
วันจันทร์ที่ 9 มกราคม 2566
นายพิศักดิ์ จิตวิริยะวศิน รองปลัดกระทรวงคมนาคม เป็นประธานพิธีเปิดโครงการ
“การฝึกอบรมเพื่อพัฒนาศักยภาพ ด้านการสืบสวนอุบัติเหตุทางน้ำ”
นายพิศักดิ์ จิตวิริยะวศิน รองปลัดกระทรวงคมนาคม เป็นประธานพิธีเปิดโครงการ “การฝึกอบรมเพื่อพัฒนาศักยภาพ ด้านการสืบสวนอุบัติเหตุทางน้ำ” (IMO National Professional Development Course on Marine Casualty Investigation) เพื่อการพัฒนาวิชาชีพแห่งชาติของ (International Maritime Organization : IMO) ว่าด้วยการสอบสวนอุบัติเหตุทางทะเล โดยได้รับเกียรติจาก โปรเฟสเซอร์ เยนส์ อูเว่ ชโรเดอร์ ฮินริชส์ รองอธิการบดี (ฝ่ายวิชาการ) World Maritime University (WMU) กัปตัน คูนัล นาครารองผู้อำนวยการสำนักสอบสวนความปลอดภัยการขนส่ง กระทรวงคมนาคม มิสเตอร์ เบกีร์ ซิตกี้ อุสเตากลู IMO Technical Cooperation Division มีส โจเซฟิน มารี อูรันซา ผู้ประสานงานขององค์การทางทะเลระหว่างประเทศ ภูมิภาคเอเชียตะวันออก ร่วมถ่ายทอดความรู้ในโครงการฝึกอบรมฯ ในวันที่ 9 มกราคม 2566 ณ โรงแรมปรินซ์พาเลซ มหานาค กรุงเทพฯ
นายพิศักดิ์ จิตวิริยะวศิน กล่าวว่า ประเทศไทยเป็นสมาชิก IMO โดยกระทรวงคมนาคมทำหน้าที่เป็นหน่วยงานแห่งชาติในการประสานงานกับ IMO และกรมเจ้าท่าทำหน้าที่เป็นหน่วยปฏิบัติงานในฐานะรัฐเจ้าของธง รัฐเจ้าของท่า และรัฐชายฝั่งตามพันธกรณีของอนุสัญญาระหว่างประเทศของ IMO ร่วมกับหน่วยงานอื่น ๆ ที่เกี่ยวข้อง ซึ่งให้ความสำคัญในเรื่องการสืบสวนอุบัติเหตุทางน้ำ โดยมีเป้าหมายให้การดำเนินการเป็นไปตามมาตรฐานตามประมวลข้อปฏิบัติด้านการสืบสวนอุบัติเหตุทางน้ำ ซึ่งโครงการความร่วมมือทางด้านวิชาการจาก IMO และ WMU ได้พิจารณาคัดเลือกให้ประเทศไทยเป็นประเทศนำร่องในการจัดหลักสูตรดังกล่าว การอบรมในครั้งนี้จึงเป็นโอกาสที่ดีในการเสริมสร้างศักยภาพ เพื่อเตรียมการดำเนินงานด้านการสืบสวนอุบัติเหตุทางน้ำในอนาคต
สำหรับการดำเนินโครงการฯ มีวัตถุประสงค์เพื่อการพัฒนาวิชาชีพแห่งชาติของ IMO ว่าด้วยการสอบสวนอุบัติเหตุทางทะเล และเพื่อพัฒนาให้ผู้เข้าร่วมอบรมเข้าใจประมวลข้อปฏิบัติว่าด้วยการสืบสวนอุบัติเหตุทางน้ำ โดยจัดการอบรมระหว่างวันที่ 9 - 13 มกราคม 2566 รวม 5 วัน ณ โรงแรมปรินซ์พาเลซ มหานาค กรุงเทพฯ โดยมีเจ้าหน้าที่จากสำนักงานปลัดกระทรวงคมนาคม จำนวน 6 คน สำนักงานสืบสวนอุบัติเหตุทางน้ำ จำนวน 4 คน และกรมเจ้าท่า จำนวน 15 คน เข้าร่วมการอบรม
วันจันทร์ที่ 9 มกราคม 2566
09/01/2566
“ทิพานัน” เผยไทยคงอันดับ 1 อาเซียนประเทศพัฒนายั่งยืน 4 ปีซ้อน  ย้ำชัดรัฐบาล “พล.อ.ประยุทธ์” บริหารประเทศมาถูกทาง  โชว์สหประชาชาติกำหนดหลักใช้ทุกภารกิจในไทย
“ทิพานัน” เผยไทยคงอันดับ 1 อาเซียนประเทศพัฒนายั่งยืน 4 ปีซ้อน  ย้ำชัดรัฐบาล “พล.อ.ประยุทธ์” บริหารประเทศมาถูกทาง  โชว์สหประชาชาติกำหนดหลักใช้ทุกภารกิจในไทยว่า “การไม่ทิ้งใครไว้ข้างหลัง” เป็นแก่นสำคัญของเป้าหมายการพัฒนาที่ยั่งยืน (SDG)
วันที่ 9 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า จากรายงานการพัฒนาที่ยั่งยืน Sustainable Development Report 2022 ประเมินจากดัชนีเป้าหมายการพัฒนาอย่างยั่งยืน (SDGs) ของสหประชาชาติ 17 ข้อ ไทยได้คะแนนรวมทั้งหมด 74.13 จาก 100 ทำให้ประเทศไทยเป็นประเทศที่มีประสิทธิภาพเพื่อการพัฒนาที่ยั่งยืนเป็นอันดับที่ 44 ของโลก และเป็นอันดับที่ 1 ในอาเซียนถึง 4 ปีซ้อน ตั้งแต่ปี 2562 โดยที่ดัชนีการประเมินไม่ได้มีเพียงแต่มิติเศรษฐกิจเท่านั้น แต่เป้าหมายการพัฒนาที่ยั่งยืน 17 เป้าหมายของสหประชาชาติครอบคลุมมิติการพัฒนามนุษย์ เศรษฐกิจ สิ่งแวดล้อม สันติภาพและความยุติธรรม และความเป็นหุ้นส่วนการพัฒนา ซึ่งเป็นแนวทางที่สอดคล้องกับการพัฒนาของประเทศภายใต้ยุทธศาสตร์ชาติ 20 ปีทั้ง 6 ด้านของไทยที่มุ่งพัฒนาประเทศให้มั่นคง มั่งคั่ง และยั่งยืน โดยไม่ทิ้งใครไว้ข้างหลัง สะท้อนวิสัยทัศน์การพัฒนาประเทศของ พล.อ. ประยุทธ์ จันทร์โอชา นายกรัฐมนตรี ที่เป็นไปอย่างยั่งยืนสมดุลครบทุกด้าน จนทำให้สหประชาชาติกำหนดหลักการที่ใช้ในทุกภารกิจของสหประชาชาติในประเทศไทยด้วยวลีสั้นๆ ว่า “การไม่ทิ้งใครไว้ข้างหลัง” เป็นแก่นสำคัญของเป้าหมายการพัฒนาที่ยั่งยืน (SDG)
น.ส.ทิพานัน กล่าวว่า รายงานล่าสุดของสหประชาชาติปี 2565 พบว่าไทยบรรลุเป้าหมาย SDG1 ขจัดความยากจน และมี 5 เป้าหมายที่อยู่ในความสำเร็จหรือกำลังคงความสำเร็จ คือ 1. เป้าหมาย SDG1 ขจัดความยากจน 2. เป้าหมาย SDG4 การศึกษาที่มีคุณภาพ 3. เป้าหมาย SDG6 น้ำสะอาดและสุขอนามัย 4. เป้าหมาย SDG9 อุตสาหกรรม นวัตกรรม และโครงสร้างพื้นฐาน และ 5. เป้าหมาย SDG12 การบริโภคและการผลิตอย่างรับผิดชอบ
โครงสร้างพื้นฐานของประเทศไทยทั้งทางกายภาพ (รถ ราง เรือ เครื่องบิน) และทางดิจิทัล 5G พัฒนาอย่างเห็นผลเป็นรูปธรรมและล่าสุดรัฐบาล พล.อ.ประยุทธ์ยังประสบความสำเร็จในการขับเคลื่อนแนวทาง BCG โมเดล การพัฒนาเศรษฐกิจอย่างยั่งยืนที่สามารถประกาศเป็นเป้าหมายกรุงเทพฯในการประชุมเอเปค 2022 ที่นานาประเทศยอมรับแล้ว
"จึงเป็นตัวบ่งชี้สำคัญถึงการบริหารประเทศของพล.อ.ประยุทธ์ ที่ผ่านมาว่าเดินมาถูกทางแล้ว มีหลักเกณฑ์และตัวชี้วัดที่มีมาตรฐานระดับสากลที่นานาประเทศยอมรับ ตรงกันข้ามกับกลุ่มการเมืองที่ไม่หวังดีกับประเทศ ที่สร้างวาทกรรมแบบไม่มีมาตรฐานแล้วนำมาโจมตีการบริหารงานของรัฐบาลอย่างเลื่อนลอย” น.ส.ทิพานัน กล่าว
วันจันทร์ที่ 9 มกราคม 2566
รมว.พม. ขับเคลื่อนเชิงรุกศูนย์ช่วยเหลือสังคมตำบล ปี 2566  พร้อมให้บริการสวัสดิการสังคมแบบ ONE STOP SERVICE
รมว.พม. ขับเคลื่อนเชิงรุกศูนย์ช่วยเหลือสังคมตำบล ปี 2566  พร้อมให้บริการสวัสดิการสังคมแบบ ONE STOP SERVICE
เมื่อวันที่ 6 มกราคม 2566 นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ลงพื้นที่จังหวัดพิษณุโลก ณ สวนดินทอง ตำบลดินทอง อำเภอวังทอง เพื่อร่วมประชุมกับคณะผู้บริหาร กระทรวง พม. ผู้บริหารท้องถิ่น ผู้นำชุมชน ผู้แทนภาคีเครือข่าย และอาสาสมัครพัฒนาสังคมและความมั่นคงของมนุษย์ (อพม.) ในการกำหนดเป้าหมายการขับเคลื่อนศูนย์ช่วยเหลือสังคม ปี 2566 โดยตั้งเป้าหมายให้ศูนย์ช่วยเหลือสังคมตำบล เป็นศูนย์กลางบูรณาการความร่วมมือในการบริการสวัสดิการสังคมสำหรับประชาชนทุกช่วงวัยและกลุ่มเปราะบางอย่างทั่วถึงและสะดวกรวดเร็ว ด้วยการให้บริการสวัสดิการสังคมแบบเบ็ดเสร็จ ณ จุดเดียว (One Stop Service) โดยทำงานให้การช่วยเหลือดูแลร่วมกับภาคีเครือทุกภาคส่วนในพื้นที่ทั้งหน่วยงานภาครัฐ องค์กรปกครองส่วนท้องถิ่น ภาคเอกชน ภาคประชาสังคม และประชาชน รวมทั้งภาคีเครือข่าย เพื่อพัฒนาคุณภาพชีวิตประชาชนในระดับพื้นที่อย่างเข้มแข็งและยั่งยืน
นายจุติ กล่าวว่า ต่อไปเจ้าหน้าที่ศูนย์ช่วยเหลือสังคมตำบล หรือ อพม. จะลงพื้นที่ไปเยี่ยมบ้าน เพื่อรับฟังปัญหา พร้อมช่วยเหลือดูแลประชาชน โดยเฉพาะผู้สูงอายุและผู้ป่วยติดเตียงอย่างใกล้ชิด
วันจันทร์ที่ 9 มกราคม 2566
รถไฟฟ้าสายสีแดง ฉลองวันเด็กแห่งชาติ 2566 สุดพิเศษทั้ง “ออฟไลน์ - ออนไลน์”
แจกไอศกรีม 13 สถานีและให้ผู้โดยสารร่วมสนุกโพสต์ภาพในวัยเด็กสุดน่ารัก ลุ้นรับของรางวัลมากมาย กว่า 30 รางวัล
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม ผู้ให้บริการรถไฟฟ้าชานเมืองสายสีแดง เปิดเผยว่า เมื่อถึงช่วงวันเด็กแห่งชาติในแต่ละปี บริษัทฯ จะมีการจัดกิจกรรมส่งเสริมการตลาดเพื่อมอบความสุข และสร้างรอยยิ้มให้แก่เด็ก ๆ และผู้โดยสารมาโดยตลอด โดยวันเด็กแห่งชาติ 2566 นี้ รฟฟท. ได้จัดกิจกรรมการตลาดในรูปแบบออฟไลน์และออนไลน์ เพื่อให้สอดคล้องกับสถานการณ์ในปัจจุบันและยังคำนึงถึงความปลอดภัยในสถานการณ์ที่มีการแพร่ระระบาดของโรคไวรัส COVID-19 ด้วยการมอบความสุขให้แก่ผู้โดยสาร โดยการแจกไอศกรีมใน 13 สถานี บริเวณชั้นจำหน่ายตั๋ว ทั้งสายนครวิถี(บางซื่อ-ตลิ่งชัน) สายธานีรัถยา(บางซื่อ-รังสิต) ตั้งแต่เวลา 08.00 น. เป็นต้นไป จนกว่าของจะหมด และยังให้ผู้โดยสารได้ร่วมสนุกด้วยการโพสต์รูปภาพวัยเด็กสุดน่ารัก ใต้โพสต์กิจกรรมที่ทางรถไฟฟ้าสายสีแดงจัดขึ้น ซึ่งจะเริ่มในวันเสาร์ที่ 14 มกราคม 2566 ทางเฟซบุ๊ก RED Line SRTET ตั้งแต่เวลา 05.30 - 20.00 น. ซึ่งภาพไหนมีคอมเมนต์ใต้รูปภาพด้วยคำว่า "ถูกใจ" มากที่สุด จะได้รับรางวัลที่ 1 เป็น “เครื่องเกมพกพา Nintendo Switch Lite” , และรางวัลอื่น ๆ ตามลำดับ อาทิ Scooter สำหรับเด็ก, เครื่องบินบังคับ รถบังคับหรือโดรนบังคับ(แบบไม่มีกล้อง), ตุ๊กตาบาร์บี้, บัตรกำนัลรับประทานไอศกรีมมูลค่า 200 บาท และรางวัลอื่น ๆ อีกมากมายกว่า 30 รางวัล โดยรางวัลจะจัดส่งถึงบ้าน โดยไม่มีค่าใช้จ่ายใด ๆ ทั้งสิ้น
อีกทั้งในวันศุกร์ที่ 13 มกราคม 2566 รฟฟท. ยังได้จัดกิจกรรมเพื่อสังคม (CSR) ด้วยการมอบสิ่งของที่จำเป็น ตลอดจนการจัดกิจกรรมเพื่อส่งเสริมการเรียนรู้และการละเล่น เพื่อสร้างความสุขและรอยยิ้ม เนื่องในวันเด็กแห่งชาติ อีกทั้งยังมอบไอศกรีมให้แก่น้อง ๆ ณ ศูนย์พัฒนาเด็กก่อนวัยเรียน ชุมชนสวนผัก เขตจตุจักร อีกด้วย
ทั้งนี้ 1 บัญชีเฟซบุ๊กแอคเคาท์ สามารถร่วมสนุกได้เพียง 1 สิทธิ์เท่านั้น และการตัดสินของคณะกรรมการถือเป็นที่สิ้นสุด สำหรับการประกาศรายชื่อผู้ที่ได้รับรางวัล บริษัทจะทำการประกาศผ่าน Facebook Official Page รถไฟฟ้าชานเมืองสายสีแดง เพจ RED Line SRTET ในวันพุธที่ 18 มกราคม 2566 ทั้งนี้ เงื่อนไขเป็นไปตามที่รฟฟท. กำหนด
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมงรถไฟฟ้าสายสีแดง ยกระดับคุณภาพชีวิตชานเมือง
วันจันทร์ที่ 9 มกราคม 2566
​ นรม.และ รมว.กห. แสดงความเสียใจกับการสูญเสียกำลังพล จากภารกิจเก็บกู้ทุ่นระเบิด ชายแดน ไทย - เขมร ให้เป็นพื้นที่ปลอดภัย
พล.อ.ประยุทธ์ จันทร์โอชา นรม.และ รมว.กห. ได้กล่าวแสดงความเสียใจ กับการสูญเสียและบาดเจ็บสาหัส ของกำลังทหาร 2 นาย ที่ประสบเหตุเหยียบทุ่นระเบิด ระหว่างปฏิบัติหน้าที่เก็บกู้ทุ่นระเบิด บริเวณพื้นที่ชายแดนช่องพระพะลัย อ.กันทรลักษณ์ จว.ศรีษะเกษ
ในภารกิจการปฏิบัติการทุ่นระเบิดเพื่อมนุษยธรรม บริเวณชายแดน ไทย- กัมพูชา ที่ยังมีตกค้างจำนวนมาก เพื่อเป็นพื้นที่ปลอดภัยสำหรับประชาชนทั้งสองประเทศ ให้สามารถดำรงชีวิตอย่างปกติ
โดย นรม.และ รมว.กห. ได้สั่งการ ให้ บก.ทท.และ ทบ. เข้าไปช่วยเหลือดูแลผู้ได้รับบาดเจ็บ ให้ได้รับการรักษาพยาบาลอย่างเต็มที่ และหากจำเป็นให้เคลื่อนย้ายเข้ารับการรักษาเร่งด่วน ณ รพ.ส่วนกลาง สำหรับผู้เสียชีวิต ขอให้ดูแลสิทธิกำลังพลและร่วมประกอบพิธีทางศาสนาอย่างสมเกียรติ พร้อมทั้งให้เข้าไปช่วยเหลือดูแลครอบครัวของกำลังพลทั้งสองต่อเนื่องกันไป ทั้งนี้ ขอให้กำชับกำลังพลที่เข้าปฏิบัติภารกิจ ให้เพิ่มความระมัดระวังในการปฏิบัติหน้าที่มากขึ้น เนื่องจากเป็นพื้นที่สงครามในอดีต ที่มีทุ่นระเบิดตกค้างเป็นจำนวนมาก
โฆษก กห. กล่าวเพิ่มเติมว่า เหตุดังกล่าวเกิดขึ้น เวลา 1030 ของวันนี้ ระหว่างการปฏิบัติภารกิจเก็บกู้ทุ่นระเบิด โดย ส.อ.อัครพล ภูวดลวรนาถ จนท.สำรวจทางเทคนิค ได้รับบาดเจ็บสาหัสและเสียชีวิตในเวลาต่อมา สำหรับ ส.อ.วรงค์กร ศรีงาม ผบส.สุนัขตรวจค้นทุ่นระเบิด ได้รับบาดเจ็บสาหัส ส่งตัวเข้ารับการรักษาตัว ณ รพ.ขุนหาญ ทั้งนี้ กห. จะยังคงเดินหน้าภารกิจการเก็บกู้ทุ่นระเบิดเพื่อมนุษยธรรมต่อไป เพื่อให้เป็นพื้นที่ปลอดภัยทั้งหมด โดยจากผลสำรวจพื้นที่ในประเทศไทย ยังคงมีพื้นที่อันตรายที่ต้องเก็บกู้ทุ่นระเบิดอีก 29.7 ตร.กม.ใน 6 จว. และที่ผ่านมา กองทัพเข้าไปเก็บกู้ เป็นพื้นที่ปลอดภัยแล้ว 2,527 ตร.กม. ครอบคลุม 21 จว.
วันจันทร์ที่ 9 มกราคม 2566
09/01/2566
Thailand ranks 1st among ASEAN countries on UN Sustainable Development Report 2022
Thailand ranks 1st among ASEAN countries on UN Sustainable Development Report 2022
January 9, 2023, Deputy Government Spokesperson Tipanan Sirichana disclosed that the United Nations (UN) has released “The Sustainable Development Goals Report 2022” which provides a global overview of progress on the implementation of the 2030 Agenda for Sustainable Development. According to the report, Thailand’s overall score is 74.13 out of 100. The country ranks 44th among over 200 countries and areas across the world, and 1st among ASEAN member countries for the 4th consecutive year.
The 17 Sustainable Development Goals (SDGs) are the blueprint to achieve a better and more sustainable future for all. Related thematic issues, which include not only economic dimension, but also human development, environment, peace and justice, and development partnership, among others, are relevant with Thailand’s 6 key development strategies under the 20-Year National Strategy that aims to drive the country toward security, prosperity, and sustainability without leaving anyone behind. This underscores the Prime Minister’s vision on sustainable and balanced development, while UN has also set a mandate on all its SDGs missions in Thailand to “leave no one behind”.
According to the report, the country has achieved its goal in eradicating extreme poverty as part of SDG 1, and is maintaining SDG achievement. Four other SDGs, namely, SDG 4 (Quality Education), SDG 6 (Clean Water and Sanitation), SDG 9 (Industry, Innovation and Infrastructure), and SDG 12 (Responsible consumption and production) are on track toward SDG achievement.
The Deputy Government Spokesperson added that tangible progress has been made on the development of both physical (land, rail, air, and marine) and digital (5G technology) infrastructure. Coupling with the success in the implementation of BCG Economic Model and APEC’s endorsement of the Bangkok Goals on the Bio-Circular-Green (BCG) Economy, the Government, under Prime Minister and Defense Minister Gen. Prayut Chan-o-cha’s leadership, is proved to be on the right track in its policy making and national administration.
วันจันทร์ที่ 9 มกราคม 2566
สาธิต” เดินหน้าจัดระบบการแพทย์ฉุกเฉินครบวงจร พื้นที่ EEC สร้างความความเชื่อมั่น ประชาชน นักลงทุน และนักท่องเที่ยว
รัฐมนตรีช่วยว่าการกระทรวงสาธารณสุข หารือร่วมรัฐ-เอกชน จัดระบบการแพทย์ฉุกเฉินครบวงจรในเขตพัฒนาพิเศษภาคตะวันออก (EEC) ยกระดับการให้บริการการแพทย์ฉุกเฉิน ขยายบริการลําเลียงผู้ป่วยทางเฮลิคอปเตอร์ ช่วยเหลือทุกชีวิตอย่างมีประสิทธิภาพ ลดการเสียชีวิต
รัฐมนตรีช่วยว่าการกระทรวงสาธารณสุข หารือร่วมรัฐ-เอกชน จัดระบบการแพทย์ฉุกเฉินครบวงจรในเขตพัฒนาพิเศษภาคตะวันออก (EEC) ยกระดับการให้บริการการแพทย์ฉุกเฉิน ขยายบริการลําเลียงผู้ป่วยทางเฮลิคอปเตอร์ ช่วยเหลือทุกชีวิตอย่างมีประสิทธิภาพ ลดการเสียชีวิตและความพิการ สร้างความเชื่อมั่นแก่ประชาชน นักลงทุน และนักท่องเที่ยว
วันนี้ (9 มกราคม 2566) ที่ห้องประชุมสถาบันวิทยสิริเมธี สถาบันวิทยสิริเมธี วังจันทร์วัลเลย์อําเภอวังจันทร์ จังหวัดระยอง ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายไพรินทร์ ชูโชติถาวร นายกสภาสถาบันวิทยสิริเมธี ร.อ.นพ.อัจฉริยะ แพงมา เลขาธิการสถาบันการแพทย์ฉุกเฉินแห่งชาติ ผู้แทนสำนักงานการบินพลเรือนแห่งประเทศไทย และหน่วยงานที่เกี่ยวข้อง ร่วมประชุมขับเคลื่อนการพัฒนาระบบบริการการแพทย์ฉุกเฉินในพื้นที่เขตพัฒนาพิเศษภาคตะวันออก พร้อมเยี่ยมชมลานจอดเฮลิคอปเตอร์ และอาคารศูนย์ปฏิบัติการอัจฉริยะ (Intelligent Operation Center : IOC)
ดร.สาธิต กล่าวว่า กระทรวงสาธารณสุขให้ความสำคัญกับการพัฒนาระบบการแพทย์ฉุกเฉินอย่างต่อเนื่อง เพื่อช่วยเหลือทุกชีวิตอย่างมีประสิทธิภาพ โดยที่ผ่านมา สถาบันการแพทย์ฉุกเฉินแห่งชาติได้พัฒนาครอบคลุมทั้งทางบก น้ำ และอากาศ ซึ่งหลังจากสถานการณ์โควิด 19 คลี่คลาย เขตพัฒนาพิเศษภาคตะวันออก (Eastern Economic Corridor : EEC) จะเป็นพื้นที่สำคัญในการต้อนรับนักท่องเที่ยวและนักลงทุน ขับเคลื่อนภาคเศรษฐกิจ ท่องเที่ยว และอุตสาหกรรม จึงได้หารือกับภาครัฐและภาคเอกชนในการจัดระบบบริการการแพทย์ฉุกเฉินแบบบูรณาการครบวงจร พื้นที่ EEC ขยายบริการลําเลียงผู้ป่วยทางเฮลิคอปเตอร์ (Helicopter Emergency Medical Services : HEMS)ให้มีความพร้อม ตั้งแต่เกิดเหตุ แจ้งเหตุ ตอบโต้ และประสานงานทุกหน่วยงานที่เกี่ยวข้อง รวมถึงทรัพยากรทั้งบุคลากร เครื่องมือ ยา เวชภัณฑ์ ยานพาหนะ สถานที่ และวิธีการปฏิบัติ เพื่อช่วยเหลือทุกชีวิตอย่างมีประสิทธิภาพ ลดการตายและความพิการ สร้างความปลอดภัยแก่ประชาชน และสร้างความเชื่อมั่นด้านเศรษฐกิจแก่นักลงทุน และนักท่องเที่ยว
“เราต้องใช้ศักยภาพที่มีและความร่วมมือกับทุกภาคส่วนมาช่วยให้การเคลื่อนย้ายผู้ป่วยที่ประสบอุบัติเหตุและมีภาวะฉุกเฉินได้เข้าสู่กระบวนการรักษาให้เร็วที่สุด เพื่อลดความสูญเสีย ซึ่งเมื่อทำได้สำเร็จจะทำให้นักท่องเที่ยว และนักลงทุนเกิดความเชื่อมั่นต่อระบบการแพทย์และสาธารณสุขของไทยยิ่งขึ้น” ดร.สาธิต กล่าว
ด้าน ร.อ.นพ.อัจฉริยะ กล่าวว่า ระบบการแพทย์ฉุกเฉินด้วยอากาศยานของไทย เป็นการบริการสาธารณะลำเลียงผู้ป่วยฉุกเฉินด้วยอากาศยานภายใต้ระบบการแพทย์ฉุกเฉินผ่านหมายเลข 1669 เพิ่มโอกาสการรอดชีวิตให้กับผู้ป่วยฉุกเฉินในพื้นที่ห่างไกลหรือยากต่อการเข้าถึง ส่งเสริมให้ได้รับบริการอย่างเท่าเทียม โดยปีงบประมาณ พ.ศ. 2565 มีการปฏิบัติการฉุกเฉิน 1,809,400 ครั้ง จำนวนผู้ป่วย 1,808,799 ราย แบ่งเป็น ทางบก 1,809,028 ครั้ง ทางน้ำ 1,475 ครั้ง และทางอากาศ 104 ครั้ง ส่วนในพื้นที่ EEC มีการปฏิบัติการฉุกเฉิน 78,925 ครั้ง ผู้ป่วยฉุกเฉิน 78,893 ราย ทั้งนี้ มีแผนจะขยายการให้บริการให้ครอบคลุมทั่วประเทศ โดยจะมีการลงพื้นที่สำรวจเพื่อเตรียมการต่อไป
********************************************* 9 มกราคม 2566
วันจันทร์ที่ 9 มกราคม 2566
โฆษกรัฐบาลเน้นย้ำ กฎหมายให้ธุรกิจให้เช่าซื้อรถยนต์และรถจักรยานยนต์เป็นธุรกิจที่ควบคุมสัญญา จะมีผลบังคับใช้ในวันที่ 10 มกราคม 2566
นายกฯมุ่งสร้างความเป็นธรรมในสังคมในทุกระดับ
วันนี้ (9 มกราคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เน้นย้ำว่า ประกาศคณะกรรมการว่าด้วยสัญญา เรื่องให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. 2565 ได้ประกาศในราชกิจจานุเบกษาแล้วก่อนหน้านี้ และจะมีผลบังคับใช้ตั้งแต่วันที่ 10 มกราคม 2566 เป็นต้นไป ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมให้ความสำคัญและมีความมุ่งมั่นในการที่จะสร้างความเป็นธรรมให้เกิดขึ้นในสังคมในทุกระดับ
โฆษกประจำสำนักนายกรัฐมนตรี ได้ชี้แจงเพิ่มเติม สาระสำคัญของประกาศคณะกรรมการว่าด้วยสัญญา เรื่องให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. 2565 เพื่อย้ำถึงความเข้าใจที่ถูกต้อง โดยสาระสำคัญของประกาศฯ ประกอบด้วย 4 ประเด็นหลัก ดังนี้
1) การกำหนดกรอบอัตราดอกเบี้ยเช่าซื้อ มี 3 ประเภท
- รถยนต์ใหม่ต้องไม่เกินอัตรา ร้อยละ 10 ต่อปี
- รถยนต์ใช้แล้ว ต้องไม่เกินอัตรา ร้อยละ 15 ต่อปี
- รถจักรยานยนต์ต้องไม่เกิน ร้อยละ 23 ต่อปี
2) หากผู้บริโภคนำเงินมาชำระค่างวดครบก่อนกำหนด (ปิดบัญชี) จะได้รับส่วนลดดอกเบี้ย ในการปิดค่างวดเป็นขั้นบันได มี 3 กรณี ดังนี้
- ชำระค่างวด ไม่เกินหนึ่งในสาม ของค่างวดตามสัญญา ให้ได้รับส่วนลด ไม่น้อยกว่า ร้อยละหกสิบ ของดอกเบี้ยเช่าซื้อที่ยังไม่ถึงกำหนดชำระ
- ชำระค่างวด ไม่น้อยกว่าหนึ่งในสาม แต่ไม่เกินสองในสาม ของค่างวดตามสัญญา ให้ได้รับส่วนลด ไม่น้อยกว่าร้อยละเจ็ดสิบ ของดอกเบี้ยเช่าซื้อที่ยังไม่ถึงกำหนดชำระ
- ชำระค่างวด เกินกว่าสองในสาม ของค่างวดตามสัญญา ให้ได้รับ ส่วนลดทั้งหมด ของดอกเบี้ยเช่าซื้อที่ยังไม่ถึงกำหนดชำระ
3) ในกรณีนำรถออกขายทอดตลาด หากผู้บริโภคถูกยกเลิกสัญญา และผู้ให้เช่าซื้อนำรถออกขายทอดตลาด โดยปกติแล้ว ผู้บริโภคต้องรับผิดชอบค่างวดที่ค้างอยู่ตามสัญญาประกอบด้วยเงินต้นและดอกเบี้ยที่ยังไม่ถึงกำหนดชำระ ซึ่งประกาศฉบับนี้ให้คิดได้เฉพาะเงินต้นเท่านั้น
4) การคิดเบี้ยปรับในการผิดนัดชำระ กรณีผู้บริโภคชำระค่างวดล่าช้า หรือผิดนัดชำระค่างวด ผู้ให้เช่าซื้อสามารถคิดเบี้ยปรับ จากผู้บริโภคได้ไม่เกินอัตราร้อยละห้าต่อปีโดยคำนวณจากยอดเงินที่ผิดนัดชำระ
โฆษกประจำสำนักนายกรัฐมนตรีได้กล่าวเพิ่มเติมว่า ประกาศคณะกรรมการว่าด้วยสัญญา เรื่อง ให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. 2565 จะมีผลบังคับใช้ในวันที่ 10 มกราคม 2566 ซึ่งจะบังคับใช้เฉพาะ สัญญาเช่าซื้อที่ทำตั้งแต่วันที่ 10 มกราคม 2566 เป็นต้นไป ส่วนสัญญาเช่าซื้อที่ทำก่อนวันที่ 10 มกราคม 2566 ยังคงมีผลบังคับใช้ไปจนกว่าจะสิ้นสุดสัญญา
“รัฐบาลยืนยันเดินหน้าทำงานทุกมาตรการเพื่ออำนวยความสะดวกช่วยเหลือประชาชน หาช่องทาง แก้ไขปัญหาหนี้สิน สร้างประโยชน์ทำกิน ให้ประชาชนทุกกลุ่มมีการดำรงชีวิตที่ดีขึ้น และนี่เป็นส่วนหนึ่งในการดำเนินการเชิงรุกแก้ไขปัญหาเพื่อผู้บริโภคที่ทำสัญญา เช่าซื้อรถยนต์และรถจักรยานยนต์ ที่ได้รับความเดือดร้อนเกี่ยวกับรายได้และได้รับ ผลกระทบในการประกอบอาชีพ และรัฐบาลยืนยันจะทำเพื่อประชาชนทุกคน ไม่เลือกปฏิบัติ อย่างต่อเนื่องและทั่วถึง เพื่อสร้างความเป็นธรรมให้เกิดขึ้นในสังคมในทุกระดับ”
ทั้งนี้ หากผู้บริโภคถูกละเมิดสิทธิจากผู้ประกอบธุรกิจ สามารถขอรับคำปรึกษาได้ทาง สายด่วน 1166 หรือร้องทุกข์ ผ่านทางแอปพลิเคชัน OCPB Connect หรือผ่านทางเว็บไซต์ ocpb.go.th ได้ตลอด 24 ชั่วโมง
วันจันทร์ที่ 9 มกราคม 2566
09/01/2566
รัฐบาลตั้งเป้าหมายการท่องเที่ยวปี 2566 สร้างรายได้ 2.38 ล้านล้านบาท
วันอาทิตย์ที่ 8 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลตั้งเป้าหมายปี 2566 สร้างรายได้จากการท่องเที่ยวให้กลับมาอยู่ที่ร้อยละ 80
ของช่วงก่อนสถานการณ์ระบาดของโรคโควิด-19 จำนวนนักท่องเที่ยวต่างชาติกลับมาร้อยละ 50
หรือไม่ต่ำกว่า 20 ล้านคน ตลอดจนสร้างรายได้จากการท่องเที่ยว 2.38 ล้านล้านบาท
โดยเดินหน้าส่งเสริมการท่องเที่ยวกับนานาประเทศ เช่น กำหนดให้ปี 2566 – 67
เป็นปีแห่งการท่องเที่ยวระหว่างเกาหลีใต้-ไทย
คาดว่าจะกระตุ้นให้เกิดการแลกเปลี่ยนนักท่องเที่ยวระหว่างกันไม่ต่ำกว่า 3 ล้านคน นอกจากนี้
เว็บไซต์วางแผนการท่องเที่ยวยอดนิยมของอเมริกายังพบว่า
ชาวอเมริกันมีความต้องการเดินทางมาเยือนกรุงเทพมหานครเพิ่มมากขึ้น
โดยมีการค้นหาเที่ยวบินจากเดิมร้อยละ 19 เพิ่มเป็นร้อยละ 27 มากเป็นอันดับ 3 ของเอเชีย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 9 มกราคม 2566
สำนักงานเจ้าท่า​ภูมิภาค​สาขา​สมุทร​ปราการ ตรวจสอบกรณีเกิดเหตุเพลิงไหม้เรือ TAI FU NO.1 บริเวณ จ.สมุทรปราการ โดยเบื้องต้นสามารถควบคุมเพลิงได้แล้ว
...
เจ้าท่าสมุทรปราการ ตรวจสอบกรณีเกิดเหตุเพลิงไหม้เรือ TAI FU NO.1 บริเวณ จ.สมุทรปราการ โดยเบื้องต้นสามารถควบคุมเพลิงได้แล้ว
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม ได้มอบหมายให้ นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย สั่งการให้สำนักงานเจ้าท่าภูมิภาคสาขาสมุทรปราการ ตรวจสอบกรณีเกิดเหตุเพลิงไหม้เรือ TAI FU NO.1 บริเวณ จ.สมุทรปราการ เบื้องต้นสามารถควบคุมเพลิงได้แล้ว ไม่พบผู้บาดเจ็บ
วันที่ 9 มกราคม 2566 เวลา 10.30 น. สำนักงานเจ้าท่า​ภูมิภาค​สาขา​สมุทร​ปราการ​ ได้รับแจ้งเหตุเพลิงไหม้เรือสินค้าชื่อ TAI FU NO.1 หมายเลข IMO 7908976 หมายเลขทะเบียน 47227-15A ประเภทเรือบรรทุกสินค้าประมงห้องเย็น​ ขนาด 6,049 ตันกรอส สัญชาติปานามา เจ้าของเรือ SUNBIG REEFER SHIPPING S.A. ซึ่งจอดซ่อมทำบนอู่ลอย อาชิมา 2 ของบริษัท เอเชียนมารีนเซอร์วิส จำกัด (มหาชน) จากเหตุเพลิงไหม้เกิดจากประกายไฟที่เกิดจากการเชื่อมเหล็ก บริเวณห้องระวางบรรทุก​สินค้า​หมายเลข​ 1 ซึ่งไม่มีสินค้า โดยบริษัทฯ ได้ทำการดับเพลิงโดยใช้สายน้ำดับเพลิงที่ประจำในอู่ลอยและใช้ co 2 ซึ่งติดตั้งประจำเรือ โดยใช้สายดับเพลิงอาชิมา 2 จำนวนหกเส้น ซึ่งสถานการณ์ปัจจุบัน ได้ทำการควบคุมเพลิงได้เรียบร้อยแล้ว โดยเจ้าหน้าที่ดับเพลิง​ของเทศบาลตำบล​แหลมฟ้าผ่า และ เจ้าหน้าที่ดับเพลิง​ของอู่เรืออาชิม่า​ ไม่พบผู้บาดเจ็บ และไม่มีน้ำมันรั่วไหลและไม่เกิดมลภาวะทางน้ำ
ทั้งนี้ สำนักงานเจ้าท่าภูมิภาคสาขาสมุทรปราการ ได้สั่งการให้เรือตรวจการณ์ 55 ออกตรวจตราความปลอดภัยในพื้นที่เกิดเหตุ และได้ตรวจสอบใบอนุญาตใช้เรือยังไม่หมดอายุ และรวมทั้งดำเนินการแจ้งผู้ที่เกี่ยวข้องให้มาพบเจ้าหน้าที่ เพื่อทำการสอบสวนหาสาเหตุ หากประชาชนพบเห็นความไม่ปลอดภัยทางน้ำ โทร 1199 สายด่วน กรมเจ้าท่า ตลอด 24 ชั่วโมง